[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.4.2008

KOM(2008)183 endelig

2008/0071 (ACC)

Forslag til

RÅDETS AFGØRELSE

om indgåelse af interimsaftalen mellem Det Europæiske Fællesskab på den ene side og Bosnien-Hercegovina på den anden side om handel og handelsanliggender

(forelagt af Kommissionen)

BEGRUNDELSE

1. Vedlagte forslag til Rådets afgørelse udgør retsinstrumentet for undertegnelse og indgåelse af interimsaftalen mellem Det Europæiske Fællesskab på den ene side og Bosnien-Hercegovina på den anden side.

2. Kommissionen afsluttede i overensstemmelse med de forhandlingsdirektiver, som Rådet udstedte den 21. november 2005, i teknisk henseende forhandlingerne med Bosnien-Hercegovina om en stabiliserings- og associeringsaftale i december. Kommissionen paraferede teksten til stabiliserings- og associeringsaftalen og teksten til interimsaftalen med Bosnien-Hercegovina i Sarajevo den 4. december 2007. Kommissionen foreslår Rådet at undertegne og indgå stabiliserings- og associeringsaftalen, men den skal først træde i kraft efter Fællesskabets og dets medlemsstaters og Bosnien-Hercegovinas ratifikation.

3. Kommissionen foreslår i afventning af ratifikationen af stabiliserings- og associeringsaftalen, i overensstemmelse med forhandlingsdirektiverne og stabiliserings- og associeringsaftalens artikel 135, at der indgås en interimsaftale til at sætte bestemmelserne om handel og handelsanliggender i kraft efter undertegnelsen af stabiliserings- og associeringsaftalen. Kommissionen har ført forhandlinger om en interimsaftale med Bosnien-Hercegovina, som blev paraferet i Sarajevo den 4. december 2007.

4. De handelsindrømmelser, der gøres med Rådets forordning (EF) nr. 2007/2000 af 18. september 2000, som ændret, om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces samt om ændring af forordning (EF) nr. 2820/98 og ophævelse af forordning (EF) nr. 1763/1999 og forordning (EF) nr. 6/2000[1], skal fortsat gælde side om side med interimsaftalen.

5. Kommissionen anmoder Rådet om, når Rådet og Kommissionen har foretaget en fælles nybehandling af de politiske betingelser[2], at godkende forhandlingsresultaterne og undertegne og indgå interimsaftalen på Det Europæiske Fællesskabs vegne på basis af vedlagte forslag.

6. 2008/0071 (ACC)

Forslag til

RÅDETS AFGØRELSE

om indgåelse af interimsaftalen mellem Det Europæiske Fællesskab på den ene side og Bosnien-Hercegovina på den anden side om handel og handelsanliggender

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, og artikel 300, stk. 3, første punktum,

under henvisning til forslag fra Kommissionen, og

ud fra følgende betragtninger:

(1) Det er i afventning af ikrafttrædelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Bosnien-Hercegovina på den anden side, undertegnet i […] den […], nødvendigt at godkende interimsaftalen mellem Det Europæiske Fællesskab på den ene side og Bosnien-Hercegovina på den anden side om handel og handelsanliggender.

(2) Handelsbestemmelserne i denne aftale er af ekstraordinær karakter og er forbundet med den politik, der føres inden for rammerne af stabiliserings- og associeringsprocessen, og udgør ikke for Den Europæiske Union nogen præcedens for Fællesskabets handelspolitik over for andre tredjelande end de vestlige Balkanlande.

(3) Denne aftale bør derfor undertegnes og godkendes på Det Europæiske Fællesskabs vegne -

TRUFFET FØLGENDE AFGØRELSE:

Artikel 1

Interimsaftalen mellem Det Europæiske Fællesskab på den ene side og Bosnien-Hercegovina på den anden side om handel og handelsanliggender, de dertil knyttede bilag og protokoller og fælleserklæringerne og erklæringen fra Fællesskabet, der er knyttet til slutakten, godkendes herved på Det Europæiske Fællesskabs vegne.

Teksterne til de i stk. 1 omhandlede akter er knyttet til denne afgørelse.

Artikel 2

Formanden for Rådet bemyndiges til at udpege de personer, der er beføjet til at undertegne aftalen og deponere den i aftalens artikel 55 nævnte godkendelsesakt på Det Europæiske Fællesskabs vegne.

Udfærdiget i

På Rådets vegne

Formand

[1] EFT L 240 af 23.9.2000, s. 1. Senest ændret ved forordning (EF) nr. 1946/2005 (EUT L 312 af 29.11.2005, s 1).

[2] 14364/05 Limite.